钦定古今图书集成/明伦汇编/氏族典/第346卷 > 周美
## 钦定古今图书集成/明伦汇编/氏族典/第346卷 > 周美

按《宋史周美传》：“美字之纯，灵州回乐人。少隶朔方军，
赵保吉陷灵州，美弃其族，间走归京师，召见，隶禁军。
契丹犯边，真宗幸澶州，美慷慨自陈，愿假数骑缚契
丹将致阙下。帝壮之，常令宿卫。天圣初，累迁天武都
虞候。元昊反，陕西用兵，夏竦荐其材，擢延州兵马都
监。夏人既破金明诸砦，美请于经略使范仲淹曰：‘夏
人新得志，其势必复来。金明当边冲，不亟完，将遂失
之’。”仲淹因属美复城如故。数日，贼果来，美力战抵暮，
乃徙军山北，多设疑兵。夏人望见，以为救至，即引去。
既而复出艾蒿砦，遂至郭北平，夜斗不解。美率众使
人持一炬，从间道上山，益张旗帜，四面大噪，贼惧走，
遂募兵筑万安城而还。徙知保定军，经略使庞籍表
留之。改东路都巡检使，败敌于金汤城。元昊大入，据
承平砦，诸将会议，种世衡请赍三日粮，直𢭏敌穴。美
曰：“彼知吾来，必设伏待我，不如间道掩其不意。”世衡
不听，美独以西兵出芙蓉谷，大破敌，而世衡等果无
功。籍、仲淹交荐之，除鄜延路兵马都监，迁贺州刺史。
初，美自灵武来，上其所服精甲，诏藏军器库。至是加
饰黄金，遣使即军中赐之。庆历中，城清水、安定等十
一堡，谍报敌数万将至，诸将不肯与兵。美曰：“兵尝以
寡击众，何自怯也？”每边书至，诸将各择便利，独美未
尝辞难，然所向辄克，诸将以此服之。卒，谥忠毅。